SKRIFTLIG FORESPØRGSEL E-0699/02

af Sergio Berlato (UEN), Cristiana Muscardini (UEN), Roberta Angelilli (UEN),Roberto Bigliardo (UEN), Mauro Nobilia (UEN), Antonio Mussa (UEN),Sebastiano Musumeci (UEN), Adriana Poli Bortone (UEN)og Franz Turchi (UEN) til Kommissionen

(13. marts 2002)

Om: Bjergområder

Det skal understreges, at de europæiske bjergområder har almen interesse på det miljømæssige, økonomiske, sociale og kulturelle plan, og at de desuden udgør en usædvanlig værdi, som bør udnyttes og beskyttes.

På grund af bjergområdernes særlige beskaffenhed som grænsedannende og interregionale områder samt vanskelighederne ved at gennemføre konsekvente politikker som følge af områdernes opdeling, kræves der en fælles politik for bjergområder.

Kommissionen anmodes om at fastlægge en konsekvent europæisk politik for bjergområder og eventuelt med støtte fra sagkyndige undersøge betingelserne for, at retningslinjerne i det europæiske charter for bjergområder kan omsættes til europæisk ret.

Svar afgivet på Kommissionens vegne af Michel Barnier

(17. maj 2002)

Kommissionen følger opmærksomt udviklingen i den planlagte europæiske pagt for bjergområder. Den kan imidlertid konstatere, at denne pagt endnu ikke er vedtaget af kongressen for lokale og regionale myndigheder i Europa.

De særlige forhold, der gør sig gældende i bjergområder, anerkendes i forskellige EF-politikker navnlig regionalpolitikken og den fælles landbrugspolitik.

Hvad regionalpolitikken angår, er 95 % af EU's bjergområder berettiget til EU-støtte for perioden 2000-2006, dels under mål 1 (Cantabriens højland og Sierra Nevada i Spanien, Highlands i Skotland, højlandet i det centrale og nordlige Sverige, bjergene i Grækenland, de sydlige Apenniner i Italien, det korsikanske højland), dels under mål 2 (en del af Auvergnes højland i Frankrig, af Alperne og af Pyrenæerne og en del af de nordlige Apenniner). Inden for rammerne af denne programmering er der fastsat særlige foranstaltninger med henblik på at drage fordel af bjergpotentialet, nedsætte ulemperne og sørge for en bæredygtig udvikling i disse områder.

Endvidere tager visse EF-initiativer såsom Interreg III og Leader + hensyn til bjergdimensionen. Således indgår der et Alpeområde i del B af tværnationalt samarbejde i Interreg III. Dette Alpeområde-program omfatter hele Alpeområdet og Alpekonventionen, dvs. Frankrig, Italien, Schweiz (med landets egne føderale bevillinger), Østrig, Tyskland, Slovenien og Liechtenstein. Det er hensigten med programmet at fortsætte det tværnationale samarbejde, der blev indledt i den foregående programmeringsperiode, og at supplere de normale programmer vedrørende tværnationalt samarbejde, som fremmer mere lokale foranstaltninger. Leader+ er i øvrigt et tilbud til bjergområdernes landdistrikter, som kan muliggøre forbedrede forbindelser mellem byer og landområder, tilvejebringe nye tjenesteydelser til befolkningen, valorisere natur- og kulturarven, osv.

Kommissionen minder de ærede medlemmer om, at inden for rammerne af den anden rapport om økonomisk og social samhørighed, der blev vedtaget den 30. januar 2001, er bjergområderne som områder med permanente geografiske og/eller naturbetingede ulemper blevet anerkendt som én af de seks territoriale prioriteter for den fremtidige samhørighedspolitik.

Endelig minder Kommissionen om, at den i nær fremtid vil indlede en undersøgelse af EU's og ansøgerlandenes bjergområder efter principperne i den omtalte pagt, dvs. med en definition af bjergbegrebet på grundlag af objektive videnskabelige kriterier (herunder højder og stigninger), en territorial afgrænsning af bjergområderne, en objektiv redegørelse for situationen (med dels en evaluering af problemerne i tilknytning til bjergkarakteren, dels en beskrivelse af de specifikke behov i bjergområderne) samt en analyse af de foranstaltninger og politikker, som medlemsstaterne og Den Europæiske Union har udformet for bedre at udnytte de potentielle muligheder i disse bjergområder. Resultaterne af denne undersøgelse skal indgå i debatten om den fremtidige regionalpolitik efter 2006.

På europæisk plan vil Kommissionen den 17. og 18. oktober 2002 afholde et særligt seminar, der helt er helliget bjergområderne. I dette seminar deltager alle aktører og beslutningstagere på regionalt, nationalt og europæisk plan, og der vil naturligvis også være deltagere fra ansøgerlandene. På dette seminar vil de lokale aktører på regionaludviklingsområdet blive orienteret om EF-politikkerne vedrørende bjergområderne, således at de bedre vil kunne udnytte de allerede disponible instrumenter.